UREDBA KOMISIJE (EU) 2022/1435

z dne 26. avgusta 2022

o spremembi prilog II in IV k Uredbi Evropskega parlamenta in Sveta (ES) št. 396/2005 glede mejnih vrednosti ostankov za kalcijev karbonat, ogljikov dioksid, ciprodinil in kalijev vodikov karbonat v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 5(1) in člena 14(1), točka (a), Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za ciprodinil so bile določene v Prilogi II k Uredbi (ES) št. 396/2005. Kalcijev karbonat, ogljikov dioksid in kalijev vodikov karbonat so vključeni v Prilogo IV k Uredbi (ES) št. 396/2005.

(2) Komisija za Codex Alimentarius je 14. decembra 2021 sprejela novo mejno vrednost ostankov po Codexu (CXL) za ciprodinil v soji (2).

(3) Kadar obstajajo mednarodni standardi ali se jih kmalu pričakuje, se v skladu s členom 5(3) Uredbe (ES) št. 178/2002 Evropskega parlamenta in Sveta (3) pri razvoju ali prilagoditvi živilske zakonodaje upoštevajo, razen če so taki standardi ali njihovi pomembni deli neučinkovito ali neprimerno sredstvo za izpolnjevanje legitimnih ciljev živilske zakonodaje ali če obstajajo znanstveni razlogi proti ali če bi taki standardi privedli do drugačne ravni varstva, kot je v Uniji določena kot primerna. Poleg tega v skladu s členom 13, točka (e), navedene uredbe Unija spodbuja skladnost med mednarodnimi tehničnimi standardi in živilsko zakonodajo ob sočasnem zagotavljanju, da se visoka raven varstva, sprejeta v Uniji, ne zmanjšuje.

(4) Evropska agencija za varnost hrane (v nadaljnjem besedilu: Agencija) je ocenila predlagano CXL za ciprodinil v soji in ugotovila, da je varna za potrošnike v Uniji (4), zato Unija Odboru Codex za ostanke pesticidov glede te predlagane CXL ni predložila pridržkov (5) (6).

(5) Zato je primerno vključiti to CXL v Uredbo (ES) št. 396/2005 kot MRL.

(6) Kalcijev karbonat, ogljikov dioksid in kalijev vodikov karbonat so bili začasno vključeni v Prilogo IV k Uredbi (ES) št. 396/2005 do dokončanja njihove ocene na podlagi Direktive Sveta 91/414/EGS (7) ali Uredbe (ES) št. 1107/2009 (8) Evropskega parlamenta in Sveta ter do njihovega pregleda v skladu s členom 12 Uredbe (EU) št. 396/2005. V okviru zahtevkov za obnovitev odobritve teh snovi v skladu z Uredbo (ES) št. 1107/2009 je Agencija izdala sklepe o strokovnem pregledu ocene tveganja pesticidov s kalcijevim karbonatom (9), ogljikovim dioksidom (10) in kalijevim vodikovim karbonatom (11). Na podlagi navedenih sklepov Agencije MRL za kalcijev karbonat, ogljikov dioksid in kalijev vodikov karbonat niso potrebne. Zato je primerno, da navedene snovi ostanejo v Prilogi IV k Uredbi (ES) št. 396/2005 (12).

(7) Iz znanstvenega poročila in sklepov Agencije ter ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(8) Uredbo (ES) št. 396/2005 bi bilo zato treba ustrezno spremeniti.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Prilogi II in IV k Uredbi (ES) št. 396/2005 se spremenita v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 26. avgusta 2022 Za Komisijo predsednica Ursula VON DER LEYEN

(1) UL L 70, 16.3.2005, str. 1.

(2) Poročilo s 44. zasedanja Komisije za Codex Alimentarius (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

(3) Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (UL L 31, 1.2.2002, str. 1).

(4) Scientific support for preparing an EU position for the 52nd Session of the Codex Committee on Pesticide Residues (CCPR) (Znanstvena podpora za pripravo stališča EU na 52. zasedanju Odbora Codex za ostanke pesticidov (CCPR)). EFSA Journal 2021;19(8):6766.

(5) Pripombe Evropske unije na Codex CX/PR 21/52/5(REV):https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(6) Poročilo o 52. zasedanju Odbora Codex za ostanke pesticidov REP21/PR: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, 19.8.1991, str. 1).

(8) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(9) EFSA (Evropska agencija za varnost hrane), 2021. Conclusion on the peer review of the pesticide risk assessment of the active substance calcium carbonate (Sklep o strokovnem pregledu ocene tveganja pesticidov z aktivno snovjo kalcijev karbonat). EFSA Journal 2021;19(4):6500.

(10) EFSA (Evropska agencija za varnost hrane), 2021. Conclusions on the peer review of the pesticide risk assessment of the active substance carbon dioxide (Sklep o strokovnem pregledu ocene tveganja pesticidov z aktivno snovjo ogljikov dioksid). EFSA Journal 2021;19(6):6605.

(11) EFSA (Evropska agencija za varnost hrane), 2021. Conclusion on the peer review of the pesticide risk assessment of the active substance potassium hydrogen carbonate (Sklep o strokovnem pregledu ocene tveganja za pesticide z aktivno snovjo kalijev vodikov karbonat). EFSA Journal 2021;19(5):6593.

(12) EFSA (Evropska agencija za varnost hrane), 2022. Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 (Izjava o pesticidnih aktivnih snoveh, za katere ni potreben pregled obstoječih mejnih vrednosti ostankov v skladu s členom 12 Uredbe (ES) št. 396/2005). EFSA Journal 2022;20(01):7061.